ব্রাহ্মণবাড়িয়ায় স্ত্রীকে হত্যায় স্বামীর মৃত্যুদণ্ড
ব্রাহ্মণবাড়িয়ায় পরকীয়ার অভিযোগে স্ত্রী জেসমিন আক্তার আঁখিকে (২৩) হত্যার দায়ে জিসান চৌধুরী জিকু (২৮) নামে এক যুবককে মৃত্যুদণ্ড দিয়েছেন আদালত।







মঙ্গলবার দুপুর সাড়ে ১২টার দিকে ব্রাহ্মণবাড়িয়ার জেলা ও দায়রা জজ মোহাম্মদ সফিউল আজম এই রায় দেন।




মৃত্যুদণ্ডপ্রাপ্ত জিকু ব্রাহ্মণবাড়িয়া পৌর শহরের নিউ মৌড়াইল মহল্লার মো. ছানাউল্লাহ চৌধুরীর ছেলে। তবে জিকু পলাতক রয়েছেন।
আদালত সূত্রে জানা গেছে, নিহত আঁখি ঢাকার ডেমরা এলাকার মুসলিম মুন্সির মেয়ে। পরকীয়ার অভিযোগে গত ২০১৩ সালের ২৭ আগস্ট দুপুরে স্বামী জিসান চৌধুরী জিকু তাকে গলায় ওড়না পেঁচিয়ে শ্বাসরোধ করে হত্যা করে। পরে জিকু নিজেই ব্রাহ্মণবাড়িয়া সদর মডেল থানা পুলিশকে ফোন করে হত্যার কথা জানান।
এ ঘটনায় ওইদিনই আঁখির বাবা বাদী হয়ে জিকু বিরুদ্ধে হত্যা মামলা দায়ের করেন। পরে পুলিশ তাকে গ্রেফতার করলে তিনি আদালতে হত্যাকাণ্ডের দায় স্বীকার করে ১৬৪ ধারায় জবানবন্দি দেন। পরবর্তীতে মামলায় জামিনে বের হওয়ার পর থেকেই পলাতক রয়েছেন জিকু।
এ রায়ে সন্তোষ প্রকাশ করেছেন রাষ্ট্রপক্ষের আইনজীবী (পিপি) আবদুল্লাহ আল মাসুম।

ব্রাহ্মণবাড়িয়ায় পরকীয়ার অভিযোগে স্ত্রী জেসমিন আক্তার আঁখিকে (২৩) হত্যার দায়ে জিসান চৌধুরী জিকু (২৮) নামে এক যুবককে মৃত্যুদণ্ড দিয়েছেন আদালত।